Ifølge tal fra Spar Nord har boligejere der i år 2000 købte et hus på 150 kvadratmeter i gennemsnit tjent 560.000 kroner på ejerskabet. Mens et huskøb i 2007 i gennemsnit har påført ejeren et tab på 355.000 kroner. Nordjylland afviger positivt fra landsgennemsnittet. Her er tabene relativt små i forhold til hovedstadsområdet. - Den nordjyske region udemærker sig helt klart ved at have en langt større grad af stabilitet end vi ser andre steder i landet. Der er ikke nogle steder i landet hvor tabene har været så små, som de har været i Nordjylland, hvis vi ser på kriseårene efter 2007. På den måde har nordjyderne ikke haft den chokeffekt ind i de private husholdninger som vi har oplevet andre steder - ikke mindst i hovedstadsområdet, siger Spar Nords pressechef Leif Simonsen. Tallene viser også at 2005 var det år hvor udviklingen vendte. Huspriserne steg ligeså meget før 2005 som de efterfølgende faldt i anden halvdel af tiåret. 2009 var det værste købsår i Nordjylland. Her tabte man i gennemsnit 80.000 kroner på en hushandel.

Opsummering:
De sidste ti år har budt på ekstreme svingninger når det gælder boligpriserne på landsplan.